khistorydata/jeongjo-sjw-relations huggingface dataset:
정조 22년
李益運以摠戎廳言啓曰本廳所管北漢城堞畢役事草記批旨內看役人等考例別單可也事命下矣謹依批旨北漢城役時三軍門監董將校姓名別單書入之意敢啓傳曰知道三營監官邊將除授其餘將校帖加可也
정조 22년
以摠戎廳北漢城役時三軍門監董將校姓名別單傳于李益運曰依草記批答捧傳旨
정조 22년
李益運以摠戎廳言啓曰謹依本廳狀啓判付管城將趙宅鎭決棍十度後汰去之意敢啓傳曰知道
정조 22년
李益運以濬川司言啓曰濬川自松杞橋至永都橋今月十八日畢役之意敢啓傳曰知道
정조 22년
任希存以戶曹言啓曰湖南聖堂倉漕船十二隻所載田稅大同及各衙門穀物今月十三日畢納嶺南後漕倉漕船十六隻所載田稅大同及各衙門穀物今月十八日畢納故各該差使員及船隻隨卽還送之意敢啓傳曰知道
정조 22년
李晩秀以奉常寺都提調意啓曰東籍親耕田所種大麥打作則所出爲十一石十斗小麥打作則所出爲一石十斗之意敢啓傳曰知道
정조 22년
李益運以義禁府言啓曰楊根囚推罪人黃載坤獄案據刑曹回啓判付內當該楊州牧使問名令該府拿問處之事命下矣當該楊州牧使申鳳朝而下去京畿廣州地云依例發遣府書吏拿來何如傳曰係是喪前所犯勿論可也
정조 22년
李益運以刑曹言啓曰因摠戎使金持默狀啓龍巖寺庫舍十二間燒燼事判付內啓下備邊司爲旀不謹檢察以致十餘間庫舍之燒燼卽此一事紀律可知事在昨日而朝者賓筵以本廳穀物事上下酬酢不啻諄諄則初不槪及於失火事縱未聞知亦甚駭然當該摠戎使金持默施以不敍之典城將令新帥棍汰管庫之校付之攸司考法嚴治以懲日後嚴飭改葺後自本司摘奸形止草記事判下矣該校金宅坤係是出身令義禁府處之何如傳曰莫非將臣不能檢飭之致該校何知移送尤猥矣令新帥決棍懲勵可也
정조 22년
李益運以摠戎廳言啓曰刑曹草記批旨內莫非將臣不能檢飭之致該校何知移送尤猥矣令新帥決棍懲勵可也事命下矣謹依批旨北漢敎鍊官金宅坤決棍十度懲勵之意敢啓傳曰知道
정조 22년
李益運以刑曹言啓曰因本曹錄啓罪人斗榮移送捕廳嚴囚事命下矣依下敎罪人斗榮移送右捕廳使之嚴囚之意敢啓傳曰知道
정조 22년
李益運以刑曹言啓曰王道寬捧供草記批旨內過齋後更爲嚴杖草記可也事命下矣依傳敎王道寬更爲各別嚴杖一百之意敢啓傳曰知道放送可也
정조 22년
李益運以刑曹言啓曰因備邊司啓辭傳曰允該部該府轉報之際已致遲滯堂郞竝推考捕將則前此屢勤飭敎之下一味慢忽可謂求其說而不得因飭敎擧行之事若此則其戢盜之不嚴推此可知當該捕將越俸十等該校令攸司照律嚴勘可也事命下矣取考律文則大明律制書有違條有曰凡奉制書有所施行而違者杖一百當該捕校曺光屹依此律決杖一百放送之意敢啓傳曰知道
정조 22년
禁府啓目密陽前府使尹㬘原情云云專旨內辭緣泛稱遲晩刑推得情何如判付啓全篇右袒道伯極口分疏兺不喩其中軍丁一事與未遞諸倅其罪一般分付該道亦爲査啓後議處爲旀該道伯尙不勘簿至今不卽出代豈非苟且之甚令廟堂嚴飭爲良知敎又啓目新寧前縣監李龜錫原情云云傳旨內辭緣泛稱遲晩刑推得情何如判付啓除刑推議處爲良如敎
정조 22년
戊午五月二十二日辰時上御重熙堂禮房承旨入侍時行都承旨李晩秀記事官洪奭周金景煥記注官金良倜以次進伏訖上曰同副承旨入侍出榻敎賤臣承命出傳同副承旨李始源進伏上曰老人筋力何如始源曰別無大段所損矣上曰雨意漠然京人望雨猶爲歇後而言念鄕民之情實爲悶然矣命書榻敎曰奉命承旨及有實病承旨竝許遞前望單子入之待下批牌招察任晩秀曰卽者祈雨祭獻官單子中龍山江獻官知敦寧府事朴宗甲以知敦寧書入奏御文字有此不審臣之矇然捧入不勝惶恐而當該吏曹堂上推考何如上曰依爲之出擧條仍命退承史以次退出
정조 22년
行都承旨李晩秀坐行左承旨李益運坐右承旨李勉兢未肅拜左副承旨蔡弘遠坐直右副承旨任希存坐直同副承旨姜忱坐注書洪奭周仕直尹命烈未肅拜假注書未差事變假注書李弘源仕
정조 22년
蔡弘遠啓曰行大司憲宋煥箕在外執義柳畊掌令鄭最成持平尹涵病不進掌令李益恢未肅拜持平一員未差監察茶時之意敢啓傳曰知道
정조 22년
李益運啓曰禁衛大將徐有大時無職名令該曹口傳付軍職何如傳曰允
정조 22년
傳于李晩秀曰禮房承旨馳詣健元陵奉審摘奸局內諸陵一體奉審以來
정조 22년
傳于李益運曰右承旨馳詣龍山江再次祈雨祭受香所奉審摘奸以來
정조 22년
傳于蔡弘遠曰備局有司堂上入侍
정조 22년
傳于李晩秀曰奉審承旨入侍
정조 22년
傳于李晩秀曰承旨前望單子入之待下批牌招察任
정조 22년
李晩秀啓曰新除授承旨李勉兢方在罷散中何以爲之敢稟傳曰敍用
정조 22년
蔡弘遠啓曰奏御文字何等審愼而今此都承旨李晩秀擧條批旨中有所落漏不書揆以事體極爲可駭此與尋常做錯有異當該注書所當重勘而本院請推之外無他可施之罰何以爲之敢稟傳曰拿處
정조 22년
蔡弘遠啓曰今日放鑰時門考進去宣傳官不卽待令事未前有萬萬駭然所當重勘而本院請推之外無他可施之罰何以爲之敢稟傳曰拿處常時不能檢飭之兵曹判書亦爲推考
정조 22년
傳于蔡弘遠曰當爲待令而無一人待令竝與入直而以不知東西者充數寧有如許所爲乎兩處祭所進去闕門留門苟且莫甚行首宣傳官爲先削名於軍職廳宣傳官廳後充軍掌務宣傳官及不爲入直參上宣傳官一竝拿處勘律參下中取便不入來者亦爲一竝拿處
정조 22년
吏曹口傳政事左尹李漢豊右尹沈晉賢單付
정조 22년
兵曹口傳政事護軍徐有大洪仁浩竝單付
정조 22년
傳于蔡弘遠曰坐直承旨入侍
정조 22년
以慶尙道假都事金仁柱狀啓密陽府民家失火事傳于任希存曰賑餘民事極爲矜惻嚴飭地方官拔例出力使之斯速奠接後形止報于廟堂使之草記
정조 22년
李益運以右邊捕盜廳言啓曰因啓下敎自刑曹移來罪人斗榮嚴囚本廳之意敢啓傳曰知道
정조 22년
戊午五月二十三日卯時上御重熙堂有司堂上入侍時右副承旨任希存假注書呂東植記事官金景煥承膺祚行護軍李書九以次進伏訖上曰今番旱災甚不成說湖南諸邑有何所聞書九曰日前適因自寶城上來人問之則右沿諸邑之惜乾頗甚云矣上曰昨年被災處今又如是則極爲悶慮矣諸路中湖西一境最爲尤甚云卿亦有所聞否書九曰通一道大抵遑汲而外浦諸邑尤爲緊急云矣上曰湖西則今雖得雨亦有後時之慮將何以爲之乎昨於賓筵有所言及者而予所經綸則以爲救旱之方無如木麥之代播云爾而近覽諸道穀簿則列邑所儲多寡不均亦或有全無木麥處不可不預求拮据以爲均儲之道然後可免後時之歎卿須詳細思量自明日勿拘齋日連開籌坐與諸司及戶惠堂另加講確以爲備預之政好矣雖或趁此周洽優可移秧顧今節序已晩人力亦不可遍及則代播之外無他良策且無論原隰一竝播種仍以災歲蠲其租稅則其所利益於民豈不大矣哉況湖西之旱近年所無道臣擧行亦多衰憒之慮播種則雖於來月爲之拮据之道則不可不預講矣書九曰臣於年前待罪湖南時亦嘗有代播之論雖未施行而其在救旱之政可期實效矣命退諸臣以次退出
정조 22년
戊午五月二十三日巳時上御重熙堂左副承旨入侍時左副承旨蔡弘遠記事官洪奭周金景煥承膺祚以次進伏訖上敎弘遠曰昨見左相神觀頗損於前因觸熱而然乎弘遠曰別無大段損節而精力自多漸減久閒之餘冒暑一出公退之後尙多憊意矣上曰不雨可悶湖中所聞何如弘遠曰靑陽洪州素稱沃土常年之旱不甚爲災而今則沃畓之有水根處猶不得移秧云其他灌漑不足之處秧坂焦涸實多全棄矣上曰朝有雨意矣弘遠曰今尙蒸鬱密雲不散一霈可企矣上曰前承旨洪仁浩如已入來使之入侍賤臣承命出與前承旨洪仁浩偕入進伏上曰判付載錄冊子當從近凡例而自檢驗勘合之式錄啓議讞之例以至於疏決審理之法凡係治獄格式一一詳載列之編首以爲一副當刑書使刑獄之官一覽瞭然足以按例則好矣殺獄最重實因而無寃錄之所載亦未該備此亦詳細入錄以爲治獄之準則也仁浩曰格式之首列當依下敎爲之而草本凡例先出數三張編次之際果爲難矣上曰刑曹堂郞中各一人專當句管閣臣一人同爲校正而如李書九沈晉賢之嫺於此等事者使之與聞好矣從近當始役內入件一卷爲先割付以進也仍命退諸臣以次退出
정조 22년
戊午五月二十三日酉時上御重熙堂奉審承旨入侍時行都承旨李晩秀行右承旨李益運假注書呂東植記注官金良倜記事官承膺祚以次進伏訖上曰各處奉審皆無頉乎晩秀等曰竝無頉矣上曰祈雨祭擧行凡節亦皆精潔乎益運曰各別精潔而至於受香過去路汚穢之物亦皆以空石掩覆矣上曰路上雨勢何如晩秀曰始灑時則不敢着笠帽矣行至中路勢益緊注笠帽則不得不着而官服盡爲沾濕矣上曰路傍農形似稍勝矣晩秀曰有水根處初無焦涸之慮而今日之雨路傍農夫手掬秧苗以待洽注擧有欣欣之色矣上曰江以西則何如益運曰江西則多附種處而頗有焦涸之慮臣之出去時路由東門外則木花擧皆茁茂將爲無前大登矣上曰測雨器水深幾爲二分路傍川渠似稍添矣晩秀曰川水頗高來時頓勝於去時矣上曰今雨終難浹洽如是則恐有三禱之慮矣益運曰豈至於是乎晩秀曰今日雨勢似可霈然矣上曰都下之旱比湖西稍優而以湖西一路見之今雖得雨亦有後時之慮將奈何晩秀曰雖今日若周洽則亦有猶可及之之望矣益運曰今雖周洽移秧之役有難及時盡成而湖西一路中藍浦保寧等邑則移秧幾爲三分二云矣上曰其中外浦尤甚俄聞承宣言則靑陽洪州等有水根處皆未移秧云大抵今年之旱過於騷動矣益運曰前年則騷動過實而至於今年初無過動之事矣晩秀曰今春京畿監司李在學陵奉審啓本判付有洞口外舊池疏鑿承旨或道伯奉審留意審察復命時以其所見書啓或狀啓之命矣臣於今日奉審之行七陵洞口外舊池詳細審察則今年三月新加疏鑿樹柵貯水目今所見極其澄闊無沙壅草蕪之慮問其疏鑿之式則間三年一鑿役丁則各陵守護軍合力擧行物力則自楊州牧進排云此是火巢內都水口非比尋常池渠向來飭敎寔出於爲所重之聖意而嗣後修治之方恐有日久漸懈之弊臣旣登筵故敢此仰達矣上曰更當考其勤慢如或塡土不待間三年之限着意隨卽疏鑿之意令禮曹嚴飭齋郞以此擧條書付齋壁俾各常目遵行可也出擧條上曰崇陵洞口內池塘亦爲看審而疏鑿亦果何如晩秀曰臣果一體看審而久未疏治土塡水淺池西一面蓮方發花而亦未茂密矣上曰此亦嚴飭齋郞爲先疏鑿以其形止報來後令禮曹草記此後亦爲隨現隨鑿可也出擧條敎益運曰兩處享所各在何處耶益運曰楮子島則渡江在於宣靖陵不遠地而龍山江則鷺梁輦路之傍矣上曰祈雨之設於兩處緣何禮意云耶益運曰未得詳知矣上曰行禮節次何以爲之而祭物則用何物耶益運曰位版則皆有奉安之所而禮畢後紙榜及龍簇竝爲望燎與祭物同裹紅袱中浮之江心祭物則用蓮實柏子片脯淸酒矣益運曰黃海監司李義駿以身病陳疏到院而有違格當還給矣上曰無論情病勿爲捧納之意題送書目可也命退承史以次退出
정조 22년
戊午五月二十三日四更上御重熙堂坐直承旨入侍時左副承旨蔡弘遠記事官洪奭周金景煥承膺祚以次進伏訖上曰院隷分遣待令於崇禮興仁二門祈雨祭神位陪還後卽爲來報以爲自政院入稟之地也賤臣承命出飭命書傳敎曰政官待開門牌招開政仍命退承史以次退出
정조 22년
行都承旨李晩秀病行左承旨李益運坐右承旨李勉兢坐直左副承旨蔡弘遠坐右副承旨任希存坐同副承旨姜忱坐直注書洪奭周仕直尹命烈未肅拜假注書未差事變假注書李弘源仕
정조 22년
蔡弘遠啓曰明日常參經筵取稟傳曰停
정조 22년
李勉兢啓曰行大司憲宋煥箕在外執義柳畊掌令鄭最成持平尹涵病不進掌令李益恢未肅拜持平一員未差監察茶時之意敢啓傳曰知道
정조 22년
傳于蔡弘遠曰禮房承旨入侍
정조 22년
傳于姜忱曰同副承旨入侍
정조 22년
傳于李勉兢曰推考房承旨持湖西昨日入來錄啓諸案刑曹回啓入侍
정조 22년
李益運啓曰備局有司堂上李時秀趙鎭寬李書九依下敎來待矣傳曰入侍
정조 22년
傳于李勉兢曰工刑換房
정조 22년
傳于蔡弘遠曰政官牌招開政
정조 22년
以吏曹參議魚用謙牌不進罷職傳旨傳于蔡弘遠曰只推
정조 22년
有政吏批判書金載瓚進參判權裕未肅拜參議未差左副承旨蔡弘遠進以魚用謙爲吏曹參議宋民載爲大司諫鄭景祚爲司諫閔致載爲持平尹得孚爲工曹參判韓復衍爲刑曹正郞姜時煥爲監察朴宗球爲繕工奉事贈戶參呂顯周贈左參贊例兼贈禮議呂必禧贈禮參例兼故牧使呂翼齊贈左承旨以上知事呂善亨三代追贈倭學訓導崔國禎今加通政加資事承傳
정조 22년
兵批判書李時秀進參判柳誼入直參議金啓洛病參知柳師模病行左承旨李益運進以沈晉賢爲副摠管李尙謙爲宣傳官元永龜爲五衛將李殷福爲管城將兪祿中爲獜山僉使盧大喆爲鳥嶺別將僉知申百祿單付護軍洪明浩李太亨宋鍈副護軍尹致性李肇源魚用謙李始源李海愚趙拓壤副司果尹彦邦副司正李弘源以上竝單付
정조 22년
備邊司以權坪爲東萊府使
정조 22년
再政吏批以趙鎭寬爲戶曹判書李東宇爲吏曹正郞魚用謙爲慶尙監司東萊府使權坪單付
정조 22년
以宣傳官等囚單子傳于李益運曰其中金宅基放
정조 22년
傳于李勉兢曰坐直承旨入侍
정조 22년
李益運以備邊司言啓曰嶺南句管堂上兵曹判書李時秀海西句管堂上行大護軍沈煥之湖西句管堂上刑曹判書趙鎭寬關東句管堂上右參贊金文淳京畿句管堂上行護軍徐龍輔差下使之察任何如傳曰允
정조 22년
李益運以備邊司言啓曰浹朔亢旱之餘甘霔伊始未移之秧可以次第移揷而第念節序旣晩人力難周雖於浹洽之後必有未移之處在前如此之歲全賴代播之效諸道道臣想亦已有商量而種子優足然後可以無虞爲先關飭京畿三南道臣點檢道內穀簿中宜於代播之穀參量山沿互相裒益以爲及時代播之地而此是來頭民命所關萬一營邑循例知委不思所以官民合力貧富同心趁期齊播無一後時則小民無知安能先事而趨功哉今年營邑之績當以此事判其勤慢另行黜陟之政以此措辭分付當播多少措劃形止使之一從料量星火馳啓何如傳曰允今日雨澤如是滂霈惟冀遠道之同沾而雖皆同沾必多有後時處此草記甚好依此分付而使小民明知代播處之蠲稅而蠲稅爲其勤播之本意可也
정조 22년
刑曹啓目粘連泰安郡私奴今乭獄事段嚴覈其指使與首從詳究其杖踢與因病論理稟處恩津縣黃周鼎獄事段前後道臣及檢官査官從重推考在逃者刻期詗捉論列啓聞以爲稟處林川郡私奴有道金獄事段一事漫漶終不承款更加嚴刑期於取服牙山縣沈良汗獄事段分付道臣期於取服洪州牧李古致獄事段究其情節尤極兇獰更加嚴訊期於取服同牧金萬奉獄事段三尺至嚴烏得幸逭亟加嚴訊期於得情公州牧文汝三獄事段令道臣親執詳査啓問後稟處牙山縣林嶪獄事段百喙雖長三尺焉逭嚴訊得情道臣推考何如判付啓泰安私奴今乭之獄誠如卿等覆啓奴爲首而主爲從雖似輕重倒置而私打於閉窓時之說旣出於正犯屍親之口則亦不可歸之不然但當斯速取服如法償命而已豈可一味依違乎依卿等回啓嚴飭更覈使之歸一爲旀恩津黃周鼎之獄一獄五囚之互作被告而正犯之隨時屢換豈有如許獄理乎道臣檢官査官之問備亦輕矣爲先依施嚴飭道伯除尋常各別嚴覈使之斯速指一修啓爲旀林川私奴有道金之獄觀於致命之不踰時器仗之大如椽益知其獰毒下手依曰啓施行爲旀牙山沈良汗之獄死者之死死於正犯之一踢踢之多少何足區別況以同舟之漢看作路上人行此手勢戲與醉俱非可論成獄未久惟當推訊更覈依回啓施行爲旀洪州李古致之獄雖行三檢其疑一般則道伯所謂於是乎獄情明而獄案成云者果何所指而何所據是隱乙喩道臣推考更令逐一從頭潛究更査啓聞爲旀同州金萬奉之獄屍帳痕損俱無堅硬之可言實因之懸以被撲雖似然矣大體不分明甚矣然而如無犯手則死者寧有公然死之理乎該道錄啓不可謂之不可而卿等段旣於京囚兪希聃請置生科今於萬奉何其只守法律是隱喩且考詞案參以光景優有可活之端是置醉於婚家所出之酒酒力所困拍執顚倒始也曳髮之戲終成荷肩之擲擲以後事不須問也以此償命不亦過乎分付道臣嚴刑放送爲旀公州文汝三之獄究其情可謂哀矜是置諸漢之中汝三段以乞漢兼病漢則正犯之歸於汝三亦豈不至寃雖欲移施於共犯之同類所謂同類段置別無分明爲首之證而殺人償死法不可輕屈令道臣嚴飭推官除尋常嚴刑査詰報來後狀聞爲旀牙山林嶪之獄湖西諸案都是未成篇之案是置如非正犯之屢改卽亦證招之多錯兺不喩發問也納招也俱甚棼糅疎漏何也道臣重推事依施此獄段置令道臣別出意見更覈於後同推如有疑端卽爲狀聞事一體分付爲良如敎
정조 22년
左議政蔡濟恭箚曰伏以臣特一尸居者耳輔相重任之虛縻身邊誠不可使聞於隣國豈不欲積誠陳懇乞得骸骨而自念臣義雖君臣恩猶父子自不得不遲回戀結迄至于今且念曲保之澤必有所不待臣言一賜區處以全終始故雖於昏不省事之中其所顒祝惟在於是矣卽因度支嶺伯一時有窠冢宰之臣爲受廟薦一至再至傳宣聖諭臣於國事若占便圖避則天必厭之臣之所自誓豈或如此而第臣以薦事之不能善周旋伏蒙責敎以至胥命金吾則其懵不事事癏厥職責益彰露無餘聖上之視臣如子事有不槪不欲蓄之淵衷必思隨處牖迷臣雖至劣旣不能仰認德意俯圖遷改而朝廷者以廉義爲重廉義之所不敢安而只以感恩之故恬不自引出而冒膺則是非所以報效適所以孤負思量到此實無以變改前見臣罪至此惟大何是俟玆敢短箚自列伏乞聖明俯賜體諒亟遞臣相職使廟薦無至久稽義分得以少伸千萬幸甚取進止答曰省答具悉卿懇薦似之際可否兪咈予以爲美事卿何乃深引況久猶追提尤非所知於卿者安心卽爲擧行仍傳于蔡弘遠曰此批答遣史官傳諭
정조 22년
戊午五月二十四日卯時上御重熙堂左副承旨入侍推考房承旨持湖西昨日入來錄啓諸案刑曹回啓同爲入侍時右承旨李勉兢左副承旨蔡弘遠記事官洪奭周金景煥承膺祚以次進伏訖命書回啓判付訖上曰昨日宣傳官金宅基旣已入直則何故捧傳旨也弘遠曰聞是掌務官矣上曰然則書出傳敎而放送傳旨直爲書下也勉兢曰昨日入直宣傳官四人中二人奉命二人以拿處出去門考不卽進去之現告實難捧之矣上曰事勢似然而大抵渠輩之以生疎者充直極爲駭然矣上曰今日之雨果能周洽乎勉兢曰多日釀雨今又蒸鬱繼此連霔亦可期矣上曰此雨雖晩庶幾有益而畿農尙可望湖則恐有後時之嘆矣勉兢曰此雨後卽爲移秧者則可以無慮而但貧殘無力之民得雨之後亦不能卽移此則必有晩時之慮矣上曰全未移秧處欲以木麥代播而年事之失稔於早旱者爲十之七八此蓋緣移秧之致移秧果不可禁乎勉兢曰附種之畓屢次耘鋤多費人力倍難於移秧而兩南則有所謂畓麥者一年之內兩種禾麥若不移秧則必失此利此所以難禁也上曰秧馬之云古亦有之秧馬則必是移秧也以此觀之則其來蓋久中華之南方風俗亦必好爲此等事矣況以今懶農之習豈可禁乎命書榻敎曰宣傳官充軍及拿處竝姑爲分揀仍命退承史以次退出
정조 22년
戊午五月二十四日辰時上御重熙堂禮房承旨同副承旨備局有司堂上入侍時左副承旨蔡弘遠同副承旨姜忱記事官洪奭周金景煥承膺祚有司堂上李時秀趙鎭寬李書九以次進伏訖上曰今日之雨甚可幸也時秀曰朝前所得已是今夏初有見今釀雨又有快霔之望矣上曰此雨則湖中亦必均霑矣自前悶旱之時每多烈陽之杲杲而近來則每日蒸濕欲雨而不雨焦悶之外亦可怪也今此一霈雖切萬幸亦云後時矣鎭寬曰湖中則果有後時之慮而兩南則不至太晩矣上曰大臣草記果爲好矣以今時物見之無異於常年之六月念間代播之政寧有他議而以今紀綱如無別般飭勵則一張草記行會之後營邑之果能誠心擧行豈可必乎旣已爲之則須責實效某處之當播不當播某邑之勤不勤詳細領略着意董飭專在於道臣其在端本之政必須先從道臣而另飭矣時秀曰誠如聖敎矣自廟堂亦難一一指的知委專在於道臣守令之爛商大臣之意亦欲於行會之後更以私書往復於道臣使之加意矣上曰代播處則不可不蠲稅矣時秀曰以代播處給災不爲代播處則不爲給災之意預加曉諭則可爲勸其勤播之道而此非自朝家爲之之事惟在守令之善爲擧行矣上曰兩西木麥留庫之數果爲幾何有司堂上詳考穀簿乎書九曰以成冊考之則海西之昨年分留都數爲二千三百餘石就其中減其分給之數則太甚零星關西之三沿五邑亦無多數矣上曰木麥亦穀也且況救荒代播最爲緊要故必使之遍儲於三百六十州者便是已定之規模而近覽分留成冊則一任抛棄如彼其無實此後則另加申飭以爲備豫之需好矣實數旣如是零星而他色代捧之弊亦安知其不有則萬石之數其將何處得來乎時秀曰大臣之意亦欲參以稷穀矣書九曰大臣以爲無論數爻之不足與否他道輸送爲弊旣鉅其能及時亦未可知而旣令代播而若或以種子之不足不得遍及則亦非務實之政故姑令多數措備以待需用至於代播之際必欲以本道所儲某條充數爲計矣上曰畿內則代播處只是漢南若干邑似無不足之慮而畿伯旣令入來備局詳問道內留儲之優足與否使之先從漢南各邑商量分排而華城木麥之有無多寡亦爲從近問知以爲從便區劃之道湖西則以分留成冊觀之爲六千餘石而當播處亦必最多爲先問其實效及來頭擧行之便宜可也至於兩南雖欲代播亦豈可移來兩西之所儲乎鎭寬曰兩南則黍稷勝於木麥云矣命書備局草記批旨訖敎曰行會之際各別嚴飭毋致有名無實也來頭亦當有考其勤慢之方矣今年時候旣早此後雨暘雖爲均適湖西民事必難弛慮以京中所見得雨之後人心易至放忽而豈可以近處之稍勝或忽於遠處乎須以此意傳于大臣就有司及諸堂中擇其年富力强者換差三南句管聚精會神專意擔當如代播等事亦須主管董飭而雖非本司坐起之時大臣與戶惠堂及有司句管諸堂頻會籌司講究實政也又敎曰戶判薦望一時爲急而左相之撕捱不但萬萬過中摠使薦望其旣爲之則何必更爲如是旣在其任何可獨於薦人一事而不爲乎以此意傳于右相使之書勸竝與東萊府使薦望而今日內爲之可也敎鎭寬曰卿之獄案回啓近漸爲熟手矣李錫趾事何其必主傅生也鎭寬曰外間物議亦莫不稱寃云矣上曰泮俗則果爲痛惡而渠之稱寃固亦無怪傷處雖狼藉而正犯則實無可執之人雖欲更問亦無究覈之端而此與尋常獄案有異今番則有難遽議全釋矣卿等起疑之處擧皆得蒙惟輕之典乎鎭寬曰起疑諸條或蒙傅生或有更査而只有一二條之見漏矣嶺南朴朔不獄雖有疑端而旣異平民不得明的之證有難傅輕京囚全致訥湖南金者斤老味之獄大臣有起疑之論而未能蒙宥矣上曰捕校之犯殺獄固當用加一倍之律且是詳覆之案今難遽然議到至於湖南諸案無一從輕之類故金者斤老味之獄已有傅生之意而問於前伯鄭民始亦以此囚爲其中可議之案但鐵案已成終爲持難矣今番大臣之事可謂難矣許多獄案何以盡覽於倉卒之際而一一獻議乎鎭寬曰自來鍊熟所以能如是矣仍命退諸臣以次退出
정조 22년
戊午五月二十四日酉時上御便殿坐直承旨入侍時右承旨李勉兢記事官洪奭周金景煥承膺祚以次進伏訖上曰湖西雨澤狀啓尙不來到再昨之雨想亦未霑矣勉兢曰誠可悶矣上曰嶺南亦不成說云矣勉兢曰嶺南之右沿稍勝而左道則不成說湖南則稍勝云矣臣嘗叨嶺邑伊時本道亦務裒益之政而所謂穀多邑作錢不過留庫之減縮而盡分之穀其數自如矣上曰數十年前穀簿較多於今而民不以多爲苦者以其留庫之多也近來則諸般取用無不着手於盡分耗條此所以穀簿則漸縮而民反受穀多之弊也仍命退承史以次退出
정조 22년
行都承旨李晩秀坐行左承旨李益運坐右承旨李勉兢坐左副承旨蔡弘遠坐右副承旨任希存坐直同副承旨姜忱坐直注書洪奭周仕直尹命烈未肅拜假注書呂東植仕事變假注書李弘源
정조 22년
藥房提調李祖源副提調李晩秀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 22년
李晩秀啓曰明日常參經筵取稟傳曰停
정조 22년
姜忱啓曰合辭方張之時兩司無詣臺之員事甚未安除在外疏批未下外大司諫宋民載司諫鄭景祚正言申溆尹寅基執義柳畊掌令李益恢鄭最成持平閔致載尹涵竝卽牌招何如傳曰允
정조 22년
姜忱啓曰行大司諫宋煥箕在外執義柳畊掌令李益恢鄭最成持平閔致載尹涵牌不進監察茶時之意敢啓傳曰知道
정조 22년
以大司諫宋民載司諫鄭景祚正言申溆尹寅基執義柳畊掌令李益恢鄭最成持平閔致載尹涵牌不進罷職傳旨傳于姜忱曰只推
정조 22년
李益運以備邊司言啓曰新除授慶尙監司魚用謙有當日謝恩之命而尙不出肅故問其委折則以爲身病方劇時日之內萬無起動之望云此時本道民事一日爲悶今姑改差仍令政院稟旨開政差代何如傳曰允此時本道民事豈可若是乎其代今日政以在京無故人差出謝恩與辭朝依初下敎爲之事分付可也
정조 22년
李益運啓曰因備邊司草記新除授慶尙監司魚用謙身病方劇時月之內萬無起動之望今姑改差仍令政院稟旨開政差代事允下矣政官卽爲牌招開政何如傳曰允
정조 22년
有政吏批判書金載瓚進參判權裕牌不進參議未差行左承旨李益運進以任希存爲吏曹參議朴宗甲爲刑曹判書趙鎭寬爲禮賓提調李晩秀爲典醫提調李仁祜爲禁府都事李義綱爲慶尙監司訓鍊都監提調單趙鎭寬
정조 22년
兵批判書李時秀參判柳誼參議金啓洛竝病參知柳師模入直進右承旨李勉兢進副護軍魚用謙節度使李義綱竝單付
정조 22년
以平安監司閔鍾顯狀啓義士車禮亮玄孫心光婚娶與否査實馳啓事判付內啓下兵曹爲旀義士之家使其後孫流離漂泊婚娶不得其時是豈車心光之罪也卽營邑之責也朝廷之羞也今聞道臣査問後益知事實之果然此後需用之方卿其草記稟處待批下與此判付行會該道俾知無累於義士之家爲良如敎
정조 22년
以水原留守徐有隣狀啓雨澤農形馳啓事傳于李晩秀曰觀此狀本本府雨澤自來勝於近畿與湖中之餘又有此連日所得之優渥民事萬幸本府異於他道此後農形雨澤間間條列各面如今番例爲之事令廟堂分付代播一款着意擧行而木麥不載於穀簿亦令廟堂往復守臣別爲多數劃給餘則留庫事一體分付
정조 22년
以忠淸監司韓用和狀啓二十三日雨澤馳啓事傳于李晩秀曰伊來京中及諸道雖有多寡之別間或得雨本道亦或有得雨處而獨於公州旁近數十邑未之聞焉渴悶之極望望一念不啻焚灼昨與大昨京中之霔灑不敢提問於本道者還恐近於先泄而未果卽者始見卿狀本再昨之雨果然同沾暫時之間先得者已爲半寸續此滂沱可以推知其後所得果如何未沾近邑亦果均洽云乎人力所及處何待勸飭而外此後時處依昨下朝令拮据代播之種曉諭蠲稅之意乎遇旱之歲猶能食實於原隰莫過於原隰之代播御極以後以此作爲一副規模意者列邑皆儲木麥矣近見籌司所在穀簿不爲備置之邑多有之此蓋道伯之不能察飭而然自今申明嚴飭俾有實效而年前代播之令惟湖西一道捧稅於蠲稅處一任吏奸之潛售其弊爲最甚云者寧不痛駭乎不惟欺民將不信令今年萬一復踵前習自道伯難免別般重罪以此着意擧行狀啓封發後雨澤拔例星火陸續陳聞事回諭
정조 22년
李益運以兵曹言啓曰因平安監司閔鍾顯狀啓義士車禮亮玄孫心光婚娶與否査實馳啓事判付內啓下兵曹爲旀義士之家使其後孫流離漂泊嫁娶不得其時是豈車心光之罪也卽營邑之責也朝廷之羞也今聞道臣査聞後狀本益知事實之果然此後需用之方卿其草記稟處待批下與此判付行會該道俾知無累於義士之家事命下矣今此車心光以義士之孫窮不自存東西漂泊守臣不加扶植道伯不能奬拔所謂婚娶者未必備禮亦未必敵地遐土雖俗只以貧賤爲貴賤不知義士之後之爲可貴泯沒鄕曲無異編戶幸望聖朝褒忠奬節之會表章之典收恤之恩靡不用極德意曠絶瞻聆咸聳今又以需用之方無累之道別下判付特命稟處心光之父雲輔已除樞銜永付厚祿傳子傳孫俾奉香火心光又給草料乘鋪馬榮耀其身使之歸養從此關西一路之愚夫愚婦頓然起敬咸知心光爲義士之後婚娶一款不足爲累至於需用之道則心光旣非出身無他階梯可以付職且其情理難以離捨遠仕分付道臣就本府鄕任武班中最擇門地之窠先爲塡差以示朝家表異之意使渠飭躬習藝以圖來後超拔之道何如傳曰允
정조 22년
李益運以兵曹言啓曰禁軍來秋冬等都試因政府及本曹有故不得設行今已過時矣在前如此之時有仍停都試代行祿試射之例今亦依此擧行何如傳曰允
정조 22년
李益運以備邊司言啓曰軍餉居末拿問居二決杖居三推考還上居末決杖居末推考居三勿論旣有元事目還上未準捧居末拿問而若邊地守令則依前決杖舊還未準捧守令論罪事載在大典通編矣卽見平安前監司朴宗甲忠淸監司韓用和捧未捧狀啓則平安道舊還上居末乫軒洞權管李應大居二吾老梁萬戶金錫潤居三龍淵別將金大倫忠淸道新還上居末石城前縣監云矣新舊還上居末居二居三守令邊將令該府考法勘處何如傳曰允
정조 22년
李益運以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 22년
李益運以都摠府言啓曰副摠管沈晉賢以漢城府右尹本府坐起晝仕進去而逐日赴坐煩稟未安入番間除草記往來之意敢啓傳曰知道
정조 22년
禁府照目新寧前縣監李龜錫矣本府議啓內逋穀之以錢代捧雖出了殺之意不念小民之受害廉價分給擬作本色至有騷擾移徙之弊則報營與否不須較論揆以法意殊甚可駭以此照律罪杖一百收贖告身盡行追奪徒三年定配而其母年八十四歲無兄弟云依法典收贖私罪奉敎依允爲旀功減一等爲良如敎
정조 22년
禁府啓目假注書呂東植原情云云傳旨內辭緣泛稱遲晩刑推得情何如判付啓分揀放送爲良如敎
정조 22년
左議政蔡濟恭箚曰伏以臣之昨日箚辭非可已而不已昏憒之實自知甚明股肱之責堪承無策文雖短澁言則衷懇區區仰恃之心竊庶冀亟賜區處以卒終始聖批諄禎乃反諭之以兪咈美事責之以安心擧行臣於是不敢自恤其身只念有損國體抱羞抗顔往復僚相强以應卒後乃點檢罔非僨誤達宵惶懍無所措躬今因嶺伯又復窠出薦剡之擧當屬於臣臣亦粗具廉愧者耳一之已錯其可再乎到今私義雖嶺海金木猶且甘心決不敢重誤國事以益自已之罪戾以速一世之嗤點息黥之圖惟有乞骸而已況臣近日以來因天氣蒸濕瘦骨殘殼無日不痛忽自昨夕以後暑泄闖作一夜之間以溷厠作爲居停氣度之不能接續其勢固也素患積氣乘其萎薾作勢衝突方其劇也若不保頃刻古人所云如得甘寢實臣今日之心而惟是國之大政緣臣而或至於到底緯繣則臣於此將不免抱恨而歸矣顧此宿症設令殘縷不絶復起爲人不可以時月爲期若蒙聖上惻然俯念亟削臣所帶相職便意調攝則天地再生之恩臣當生死隕結和囈草箚語不成序惟聖明特賜哀憐焉取進止答曰省箚具悉卿懇箚辭何遽若是過重不稱停說去曰以嶺海之甘心乞骸而息黥又何其甚言之乃爾仍諗夜間諐節暑月此證易致失攝望復安心加護仍傳于李晩秀曰此批答遣史官傳諭年前旣有已例嶺伯差代民事爲重不可一時遲緩今聞吏判空還云勢難更迫依年前例受薦於右相以來事分付
정조 22년
戊午五月二十五日卯時上御誠正閣藥房入診諸承旨持公事入侍時藥房提調李祖源副提調李晩秀行左承旨李益運右承旨李勉兢左副承旨蔡弘遠右副承旨任希存同副承旨姜忱記事官洪奭周記注官金良倜記事官承膺祚檢校待敎沈象奎醫官柳光翼金孝儉白成一李敬培李周憲李惟鑑玄必采吳仁豐以次進伏訖祖源等曰日氣蒸濕聖體若何上曰一樣矣祖源等曰寢睡水剌之節若何上曰一樣矣祖源等曰王大妃殿氣候若何上曰一樣矣祖源等曰惠慶宮氣候若何上曰一樣矣祖原曰醫官今已待令使之入診宜矣上曰置之上曰今日之雨可幸且有連霔之望矣祖源曰今日所得比昨又多矣上曰姑不若昨日矣命藥房先退弘遠讀奏全羅監司李得臣狀啓礪山府使宋益休到任事江原監司金履翼狀啓江陵府使李景溟到任事希存讀奏咸鏡監司李集斗啓本會寧府反庫事江原監司金履翼狀啓民家燒燼人恤典題給事益運讀奏平安監司閔鍾顯狀啓義士車禮亮玄孫心光婚娶與否査實馳啓事忱讀奏江原監司金履翼啓本定配罪人金明雲放送事咸鏡監司李集斗啓本罪人梁興太永興府到配事晩秀勉兢以無公事先退命各書判付訖命書榻敎曰此時道臣不可一刻曠官新除授慶尙監司當日謝恩仍令一兩日辭朝又命書榻敎曰王大妃殿進御香薷養胃湯自今日一貼式限五貼製入仍命退諸臣以次退出
정조 22년
戊午五月二十五日辰時上御重熙堂都承旨入侍時行都承旨李晩秀記事官洪奭周記注官金良倜記事官承膺祚原任直閣金祖淳以次進伏訖上曰今日之雨必能均洽矣祖淳曰然矣上曰嶺伯今日肅謝與否知入賤臣承命出問回奏曰節度使未下批故不得肅命云矣上曰節度使口傳下批之有例與否知入而嶺伯當於今日內肅拜乎一體知入賤臣承命出問回奏曰曾有口傳下批之例而監司則有實病不能出肅云矣上曰使之口傳下批催促肅命也仍命退諸臣以次退出
정조 22년
戊午五月二十五日午時上御重熙堂軍士房承旨入待時行左承旨李益運記事官洪奭周記注官金良倜記事官承膺祚前承旨洪仁浩以次進伏訖上曰判付冊子凡例果有頭緖乎格式載錄之際須令有可考據於罪囚傅生之際好矣仁浩曰無寃錄句語則不可一一盡載矣上曰錄啓判付長銜短銜等諸般格式不必盡載乎仁浩曰似太繁冗故不爲載入而臣本生疎於此等事從當與鍊熟人相議矣上曰大文凡例亦爲出草而五條立綱爲某某條乎仁浩曰先書某囚獄又以根因檢驗詞證狀牒啓讞五條分立綱領以其梗槪逐綱懸註其下卽當謄書判付矣上曰大字爲綱分註爲目而大字之中自相接續成文然後方成冊子體段若於啓讞二字之下別無結語而直接判付則不成文理此亦更議成出凡例也仍命仁浩先退上曰嶺伯何以爲之云耶益運曰果有實病云矣上曰吏曹與廟堂中道臣變通草記自何處爲之云耶賤臣承命出問回奏曰吏曹則元無爲之之例而自廟堂有草記變通之時云矣上曰然則節度使下批姑置之令廟堂草記可也仍命退承史以次退出
정조 22년
行都承旨李晩秀坐左承旨李勉兢坐直右承旨李肇源未肅拜左副承旨尹光顔坐直右副承旨姜忱坐同副承旨李述源坐注書洪奭周仕尹命烈未肅拜假注書呂東植仕直事變假注李弘源仕
정조 22년
姜忱啓曰行大司憲宋煥箕在外執義柳畊掌令李益恢鄭㝡成持平尹涵閔致載牌招啓辭未下監察茶時之意敢啓傳曰知道
정조 22년
李晩秀啓曰行左承旨李益運左副承旨蔡弘遠今日不爲仕進竝卽牌招何如傳曰許遞
정조 22년
李晩秀啓曰戶曹判書趙鎭寬除拜後過三日不爲出肅依定式推考警責仍卽牌招察任何如傳曰允
정조 22년
李晩秀啓曰吏曹郞廳來言承旨有闕政事取稟傳曰與未差之代前望單子入之待下批牌招察任
정조 22년
承旨前望單子入之李魯述尹光顔金翰東落點
정조 22년
李晩秀啓曰新除授承旨金翰東以前任成川府使方在解由未出中何以爲之敢稟傳曰勿拘
정조 22년
李晩秀啓曰新除授右承旨李魯述時在京畿驪州地左副承旨金翰東時在慶尙道安東地斯速乘馹上來事下諭何如傳曰許遞前望單子入之待下批牌招察任
정조 22년
承旨前望單子入之鄭日煥李述源落點
정조 22년
李晩秀啓曰新除授承旨鄭日煥年限已過何以爲之敢稟傳曰勿施前望單子入之待下批牌招察任
정조 22년
姜忱以兵曹言啓曰新除授五衛將元永龜以前任洪州營將時在任所而本廳番次苟艱云改差何如傳曰允
정조 22년
姜忱以兵曹言啓曰今日堂下武臣朔試射時依下敎專經武臣殿講居不人訓鍊院僉正朴思弼守門將李潝禁衛營哨官曺漢星御營廳哨官李光顯更爲試講試記修正以入之意敢啓傳曰雨勢如此已試巡數修正試記卽爲退送可也
정조 22년
姜忱以兵曹言啓曰本曹敎鍊官趙文錫待後試射更試柳葉箭十巡事曾有下敎矣今日試射時一體試取而因試射停止未及畢試待後試射更爲試取之意敢啓傳曰知道
정조 22년
姜忱以兵曹言啓曰專經武臣殿講居不人更試草記批旨內雨勢如此已試巡數修正試記卽爲退送可也事命下矣依傳敎射員等卽爲退送只以已試柳葉箭六巡修正試記以入而旣未準巡未滿四矢及無分人竝皆勿論之意敢啓傳曰知道
정조 22년
慶尙監司李義綱疏曰伏以臣空疎譾劣最居人下偏蒙我聖上拂拭之恩前後揚歷罔非踰分閑司漫職尙患不能稱塞居常愧懼若隕淵谷千萬不自意嶺臬新命有隕自天驚遑震慄罔知攸措竊伏念嶠南之一道最稱雄藩簿書期會之煩城池關防之重非比諸路責任甚大苟非威望足以彈壓才諝足以剸理莫宜居之而況今亢旱孔酷民憂溢目按察之任尤當愼揀則如臣魯莽初何敢擬議也哉以臣平日圖報之忱惟在夷險之不擇而不能揆分而量才徒懷貪榮而居寵苟然冒膺畢竟狼狽則臣身雖不足恤而其於累聖簡而誤重寄何哉且臣之伯父故判書臣成中曾按是道尙有遺愛臣旣自分僨誤則非但上以孤負聖恩亦將下以墜失家聲左右思量無望堪承敢陳肝膈之懇仰瀆崇嚴之聽伏乞聖慈諒臣言之非出餙讓特許遞改以重藩寄以安私分千萬幸甚臣無任云云答曰省疏具悉卿其勿辭往欽哉
정조 22년
敎慶尙監司李義綱書王若曰揀重任於南臬喜占福星紆新寵於北宸班撤卿月玆畀一路之觀察庸侈十行之渙宣眷彼嶺表之重藩實是地方之最鉅星羅七十州管轄按雄都於鷄林境跨數千里嶠溟接鯨波於馬島厥賦麻絲粟米奚啻荊楊之匭包其俗絃誦詩書素有鄒魯之醇雅第近日積弊之已痼況今歲亢暘之爲災春夏之雨澤旣愆而珪璧屢擧於商野嶺湖之旱憂偏甚恐杼柚或空於周郊一霈降默禱之餘亦云晩矣籌司進代播之策豈得已乎惟大藩自來難治在今日尤宜愼擇惟卿名門蟬奕晩歲蜚英著宜內宜外之譽伊才諝特其餘事追乃祖乃叔之緖尙典刑有足可徵自蔭路而擢魁科常績已著於八郡長薇垣而佐司寇峻秩特簡於貳卿玆授卿以慶尙道觀察使兼兵馬水軍節度使巡察使大丘都護府使卿其克殫承化之誠庸副委任之意預講飢荒之接濟懷赤子於袵席之安亦宜殿最之嚴明戢墨吏於旄鉞之重是卿家遺愛之地往聽甘棠之舊謠顧民情政急斯時宜救亂麻之宿弊自餘裁稟厥有典章於戲體宵旰之殷憂毋孤丁寧之敷諭憫雲漢之周旱庶蘇庚呼之顚連故玆敎示想宜知悉知製敎洪秀晩製進
정조 22년
戊午五月二十六日卯時上御誠正閣諸承旨持公事入侍時行都承旨李晩秀右承旨李勉兢同副承旨姜忱記事官洪奭周假注書呂東植記注官金良倜記事官承膺祚檢校待敎沈象奎以次進伏訖晩秀讀奏全羅監司李得臣狀啓萬頃縣監鄭觀輝到任事上曰其外公事入之晩秀等分書判付訖勉兢以無公事先退上命書榻敎曰進御加味生脈散自今日停止又命書榻敎曰進御玄翹飮自今日五貼式製入命退諸臣以次退出
정조 22년
戊午五月二十六日卯時上御重熙堂都承旨入侍時行都承旨李晩秀記事官洪奭周記注官金良倜記事官承膺祚以次進伏訖上曰嶺伯肅拜與否知入賤臣承命出問回奏曰今當肅謝云矣上曰肅拜後卽爲出去歷辭大臣詳聽其所言而何日辭朝知入賤臣承命出問回奏曰三明當辭朝云矣仍命退承史以次退出
정조 22년
行都承旨徐龍輔坐左承旨未差右承旨李勉兢坐左副承旨李肇源坐直右副承旨尹光顔坐同副承旨姜忱坐直注書洪奭周仕尹命烈未肅拜假注書呂東植仕直事變假注書李弘源仕
정조 22년
姜忱啓曰行大司憲宋煥箕在外持平尹涵疏批未下執義柳畊掌令李益恢鄭㝡成持平閔致載牌招啓辭未下監察茶時之意敢啓傳曰知道
정조 22년
姜忱啓曰來初一日輪對日次矣敢稟傳曰當次人受點後日次來待
정조 22년
李勉兢啓曰同副承旨李述源今日不爲仕進卽爲牌招何如傳曰許遞前望單子入之待下批牌招察任
정조 22년
李勉兢啓曰刑曹判書朴宗甲除拜後過三日不爲出肅依定式推考警責仍卽牌招何如傳曰允
정조 22년
傳于李勉兢曰諸承旨持公事入侍
정조 22년
傳于姜忱曰戶判批下牌招同參籌坐
정조 22년
以備邊司坐起進不進單子傳于李肇源曰昨日自朝至夜之霈然滂沱近日雨澤水深幾過數寸萬萬幸甚而必有後時處則勸令代播豈在於得雨前後招問畿伯以其間擧行形止嶺伯亦爲招見於籌坐詳細講究事傳于籌司坐起進去大臣
정조 22년
以漢城府坐不坐單子傳于李勉兢曰判堂年老許遞與刑曹參判未差之代今日政差出待下批牌招
정조 22년
李肇源啓曰訓鍊大將李敬懋時無職名令該曹口傳付軍職何如傳曰允
정조 22년
兵曹口傳政事大護軍李敬懋
정조 22년
備邊司以金達淳爲東萊府使
정조 22년
有政吏批判書金載瓚進參判權裕牌不進參議任希存進同副承旨姜忱進以權爲判尹金履度爲引儀兪漢謨爲靑松府使尹致性爲刑曹參議東萊府使單金達淳
정조 22년
兵批判書李時秀參判柳誼參議金啓洛竝病參知柳師謨入直進左副承旨李肇源進護軍李益運副護軍蔡弘遠李魯述金翰東權坪洪義浩以上竝單付
정조 22년
傳于李肇源曰東萊府使留待
정조 22년
傳于李肇源曰東萊府使入侍
정조 22년
傳于李肇源曰下直守令入侍
정조 22년
備忘記東萊府使金達淳下直長弓一張長箭一部片箭一部筒兒一箇賜給
정조 22년
以刑曹參判望筒傳于李肇源曰前望單子入之待下批牌招察任
정조 22년
刑曹參判前望單子入之洪仁浩落點
정조 22년
李肇源啓曰臣與行左承旨洪仁浩伴直矣纔已移拜刑曹參判伴直無人同副承旨姜忱牌招何如傳曰允
정조 22년
都承旨前望單子入之徐龍輔落點
정조 22년
以慶尙道假都事金仁柱狀啓道內各邑祈雨祭益加虔禱設行緣由馳啓事傳于李肇源曰此狀啓付之廟堂悶旱之時狀啓封發過十日始爲入啓者不可但以稽緩言令廟堂還給査治後復若此廟堂當知之
정조 22년
李勉兢以講學廳言啓曰元子宮講學依下敎古鏡重磨方抄自今日始講之意敢啓傳曰知道
정조 22년
李勉兢以禮曹言啓曰再次祈雨後靈應如響甘雨霈然報謝之擧不容少緩而且考謄錄則祈雨後得雨不待立秋設行報謝多有近例依近例龍山江楮子島今二十九日卽爲設行而祈雨祭仍爲停止何如傳曰允祈雨受香日得雨亦有兼行報謝之已例今番報謝祭立秋前設行固可見今雨勢一向霈注亢暘之時必易成霖此草記前已有下敎者更觀陰晴卜日設行可也
정조 22년
李肇源以備邊司言啓曰頃因水原留守狀啓判付內代播一款着意擧行而木麥不載於穀簿亦令廟堂往復守臣別爲多數劃給餘則留庫事一體分付事命下矣卽見水原留守徐有隣所報則以爲代播處之當爲幾許姑未能的知而以本府之大付種與移秧未過折半則代播處之夥然不言可想木麥限一千石區劃而近道穀簿中畿內之楊根砥平關東之原州橫城湖西之忠州丹陽厥數最多就其中酌量區劃以水上船運泊京江後自本府賃得京江船泊于鳩浦或海倉則優可及代播之節而上流淺灘猝難放船云若爾則楊根砥平兩邑先爲區劃兩邑如以多數爲難則依移轉例以關東湖西上流各邑所在者次次還報則事甚方便本府附近處則仁川一邑雨澤旣足木麥且多量宜分劃亦自不妨爲辭矣以近來雨澤參以傳聞畿內各邑代播處似或不至爲多而水原一府幅圓旣廣所入必當倍蓰於他邑而餘則留庫亦爲備後之道不必裁減於所請之數仁川楊根砥平合木麥五百石原州三百石區劃發關於各該道臣丹陽橫城則水險路遠置之若其盡數運去與減數運去惟在守臣往復闊狹以此分付雖以所劃各邑言之或此增彼減或移此補彼亦惟於道臣以此意分付何如傳曰允至於運致之方一付之守臣則其可以本府餘耗之公穀浪用於雜費乎令兩道優給船價輸至京江然後令該府從便輸去事分付可也
정조 22년
李肇源以備邊司言啓曰傳曰昨日自朝過夜之霈然滂沱近日雨澤水深幾過數寸萬萬幸甚而必有後時處則勸令代播豈在於得雨前後招問畿伯以其間擧行形止嶺伯亦爲招見於籌坐詳細講究事命下矣使之來待籌司爛加講確則京畿監司李在學以爲代播一節纔已條列知委於各邑而近日得雨之後移秧方張來月初旬前已移未移始可判斷而以今所料必多有未移處先事之慮不可少緩故宜播之穀使各邑預爲料量以報待其齊到可知其容入數爻勿論某樣穀自本邑可以覓給者則固當臨時覓給而木麥以最緊之種各邑留庫之數或多或少如南陽安山振威安城陽智等邑則初無一石故酌量分排或從水路或從附近次次移轉爲計而道內留庫都數爲三千六百餘石其數本自不敷其中五百石移送於水原則以三千石分排於三十三邑甚有不足之患原州木麥留庫旣多以一千石區劃之意今方論報廟堂自廟堂發關知委則卽當行會於水上各邑趁今覓船運來以爲分排移送之道云慶尙監司李義綱以爲本道未移之多寡近日雨澤之幾何未得詳知而目今代播一時爲急本道各邑所在木麥以會付觀之竝分留雖爲一萬四千餘石而難期其本色留庫且程途之遠近移轉之便否亦不得遙度今方傳令於留營吏使假都事星火知委於各邑境內代播處較量未移之多少木麥本色之實數移轉之程途修成冊報來于到界所以爲料量分排使之急速代播他餘事件到營後詳察擧行云矣嶺南擧行事勢誠然而旣有一兩日內辭朝之命待其赴任擧行形止卽爲隨事論報之意另加面飭畿營之以原州木麥爲請其在先事之慮不必遲待論報且關東木麥本其土宜之穀原州木麥其數亦優水原三百石區劃外七百石加區劃發關使之備待該道往復隨卽裝送俾無稽滯未及之弊該邑所需如或因此不足則附近邑所在木麥次次移用之意一體分付何如傳曰允
정조 22년
姜忱以義禁府言啓曰石城前縣監許霔乫軒洞權管李應大等拿問事傳旨啓下矣許霔今方待命拿囚李應大時在任所云依例發遣府羅將交代後拿來何如傳曰知道李應大待待命拿囚可也
정조 22년
戶曹判書趙鎭寬疏曰伏以臣荷聖上不世之恩猥得備數於卿列而惟其賦性魯鈍才識蔑如不足通乎事務則只一倥倥拙措大耳前後踐歷何莫非踰分而有除輒膺若不識世間有廉恥者然誠以所被恩造與衆殊異凡於進退辭受亦不敢與衆比同故也於是乎濫冒之羞辜負之懼日交于中不知所以自措乃者度支新命又何謬恩之至此玆任也掌八方惟正之供制百姓有恒之産民國所係不輕而重苟非才猷可治田賦聰明能御簿書收拾敗局如國手之着棊則莫宜居之是以自古前輩名碩號稱練事綜務者未嘗不逡巡於此今若畀之於如臣空疎奚啻泰山之蚊蝱乎且況經用方匱民産日蹙架漏補罅尙患於莫之救而加之以漢南諸道雨澤未洽雲漢之憂方集於宵衣此時此任尤豈不戞戞乎難哉苟使臣策勵駑劣少可以理財治粟則亦獨何心當此效力之秋曲爲飾讓之文哉庚牌昨降無路承膺自犯違傲合被萬殞玆敢疾聲仰籲於崇嚴之天伏乞聖明亟賜體諒特鐫臣新授職名仍治臣逋慢之罪以重公器以安私分不勝幸甚臣無任云云答曰省疏具悉卿其勿辭行公
정조 22년
持平尹涵疏曰云云省疏具悉萊伯事人苟可堪何論資歷爾豈可輕詆大臣爾其勿辭察職
정조 22년
右議政李秉模箚曰伏以卽者備郞以東萊府使差代事傳宣下敎臣於此實有所不敢當者蓋聞中書之法至嚴且重凡於廟薦非首相則不得擧行雖意見參差往復刪拔則可也而呼薦則莫或有之豈不以名雖僚席右下自別而然乎年前一時之例適在故相而臣嘗竊歎其苟簡夫以故相望實之叶委畀之重妄有竊歎者誠恐中書之體不無因此凌夷之慮也況臣識昧望輕萬萬出故相下哉萊伯臺評雖未見其下語如何僚相薦擬必致其愼臣亦無異辭入啓則今乃替僚相而更擬其薦亦豈非大關廉防也日昨銓官之問議嶺伯之代也非不知陳箚仰暴而不但更鼓已深上煩酬應之爲懼此與朝薦稍有異焉特以重藩之故使廟堂與聞而已則當僚相得由之際以意見言及銓官似不至爲破壞格例雖不得不冒昧當之而悸恐之心歷日愈切今何敢略無所難晏然承當於眞箇廟薦乎似此事理參前倚衡伏乞聖明亟收成命仍治臣瀆擾之罪以存公格以嚴國綱焉取進止答曰省箚具悉卿懇莫嚴者中書之故事一遵勿失宜勸不宜强年前一二特例雖出不獲已予亦以爲未必輕易援用以壞堂堂相府體貌云爾然而今之萊伯薦議左相在受由中嶺邑此時民事其所差代不可曠日所以令籌坐大臣擬入者蓋欲稍存界限藉或首相在外而若有議薦之擧則次相不以代斵爲嫌此亦中書故事也目下事類是卿須安心勿辭更須參衡於擧行之反有所據卽爲擬入仍傳于李肇源曰此批答卽令來待之備郞傳于籌坐
정조 22년
戊午五月二十七日卯時上御誠正閣諸承旨持公事入侍時左承旨李勉兢右承旨李肇源左副承旨尹光顔右副承旨姜忱記事官洪奭周假注書呂東植記事官金景煥記注官金良倜檢校待敎沈象奎以次進伏訖忱讀奏慶尙假都事金仁柱啓本罪人金器文巨濟府到配事上曰其外公事入之忱書判付訖先退上曰今旣得雨報謝之禮不容少緩矣勉兢曰該曹俄以報謝祭設行事來呈草記而未經稟處直爲定日有所如何故未得入啓矣上曰草記入之奭周承命出持入勉兢讀奏上命書傳敎曰初薦珪璧靈雨隨降再行虔禱翌又霶沱皆靈貺也非敢曰不知足望望一念竊冀遠邇原隰之咸得周洽以心無二用之義應行報謝之擧姑且遲之而今日已過三日三日內所得測雨器水深過數寸今又有霈注之意凡祈雨得雨也齋官論賞仍行報謝所以識其喜而重其事兼欲報答冥冥之庥也旣雨而稽謝則亦非事神之道三角山木覓山漢江龍山江楮子島遣前次受香之近侍重臣宰臣卜日行報謝祭獻官以下諸執事論賞自政院考例稟旨又命書草記批答仍敎曰雖曰晩時誠爲萬幸而民情亦可以鎭安矣勉兢曰今雖後時亦有可及處而民情則頓勝矣肇源曰旣移之秧庶望善成而以都下所見言之井水之焦涸處亦爲頓添矣勉兢曰年事豐歉全係於天臣於待罪嶺邑時夏秋之交風災大作粟穗之已發者盡爲枯槁萬無成熟之望矣其後日氣調和夜霧晝曝如是者十數日則就其枯穗之中復生別箇粟子次次成實終獲免歉造化之於農功其不可預料也如此以今所見雖或後時來頭事亦未可知矣上曰然矣大抵理無偏重早旱旣劇則晩雨必浹而今日雨勢亦有連霈之望矣肇源曰然矣勉兢曰繼此周洽然後有次次移秧之道矣肇源曰俄者籌坐大臣許傳敎旣與傳諭有異當令備郞傳之乎上曰如是爲之也上曰戶判及刑判皆已出牌乎勉兢曰然矣上曰嶺伯何當下直云耶勉兢曰必欲於此月內爲之故再明當下直云矣上曰守令上京近甚頻數其中亦豈無情理之難强者而邑事民務豈可曠置乎令廟堂各別飭勵可也肇源曰靑松府使洪義浩亦以親病今方上來云矣上命書榻敎曰如有上京守令分付該曹催促下送事令廟堂知悉靑松府使洪義浩向聞其情理已有筵敎改差今日政差出待下批當日辭朝仍命書榻敎曰政官牌招開政命書持平尹涵疏批訖命書榻敎曰疏批雖不許此時守令不可羈縻曠任東萊府使權坪改差卽爲差代事招致備郞傳于籌坐大臣待下批仍令當日下送靑松府使亦爲給馬仍敎曰左相則今方受由不可强令議薦而次相替行亦有近例此意詳諭備郞可也又敎曰守令之給馬蓋出於欲除夫馬之弊而近來則雖有給馬之敎夫馬則自在是豈成說乎此後嚴飭俾勿如是好矣上曰日前秋曹文案考閱時使抄啓文臣金近淳申絢曺錫中洪奭周輩單抄文案中要語籤付紙頭以便考覽且試所見之如何則其所抄錄皆甚草略實因傷處亦無以詳知而其中曺錫中較他稍勝此等文書之一次詳看於渠輩亦似有益矣勉兢曰大有所益矣臣於此等文書亦甚生疎矣年前以抄啓文臣獲參審理錄較準之役其後略知實因傷處之爲何事年來待罪營邑時得免全昧於獄案者全賴伊時稍有收效處故也命退諸臣以次退出
정조 22년
戊午五月二十七日辰時上御重熙堂左副承旨入侍時左副承旨李肇源假注書呂東植記事官金景煥記注官金良倜以次進伏訖上曰畿伯嶺伯已爲來待於籌坐乎知入可也賤臣承命出問回奏曰已爲待令云矣上命書右相箚批敎曰備郞一人使之待令可也景煥承命出傳命退承史以次退出
정조 22년
戊午五月二十七日申時上御重熙堂坐直承旨入侍東萊府使同爲入侍時行左承旨洪仁浩假注書呂東植記事官金景煥記注官金良倜東萊府使金達淳以次進伏訖達淳進奏職姓名上敎達淳曰邊門鎖鑰自來體重而近年以來不無因循之事須着意擧行而必以威生於廉四字善爲做去也何當登途耶道伯當於再明下直云須先道伯下去好矣達淳曰明當出城而再明則早發矣命除宣諭達淳先退上曰判付謄出之擧須有凡例其果成出乎仁浩曰凡例略爲構出而檢驗條最宜詳審故姑未竣訖矣上曰律例固備於無冤錄而近來京外掌獄之官或有疎漏矇昧之患此等條例須加精抄之地可也命書傳敎曰都承旨聞有實恙許遞前望單子入之待下批牌招察任命退承史以次退出
정조 22년
戊午五月二十七日申時上御重熙堂都承旨入侍時行都承旨徐龍輔假注書呂東植記事官金景煥記注官金良倜以次進伏訖上曰禮安縣監已爲下去乎斯速知入也賤臣承命出問回奏曰今方發程云矣命退承史以次退出
정조 22년
戊午五月二十七日酉時上御誠正閣軍士房承旨入侍下直守令同爲入侍時左副承旨李肇源假注書呂東植記事官金景煥記注官金良倜靑松府使兪漢謨以次進伏訖漢謨進奏職姓名上曰衰白甚矣得無難乎守令今爲幾次漢謨曰曾經順天江陵慶州今爲第四次矣上曰該邑是小邑而別無弊瘼云耶曾於道內似有所聞矣漢謨曰別無大段弊瘼云而乃峽中小邑矣上敎肇源曰刑參云何此邑則無旱災耶肇源曰頗爲旱乾云矣上曰望筒中適見名字有此下批何待宣諭下去善爲之也仍敎曰兪衡柱是爾之姪耶漢謨曰然矣上曰人甚了了必做科第使之努力也命先退上覽吏曹草記訖敎曰禮安縣監何不下去云耶肇源曰以身病不爲下去云矣上曰此時嶺南守令何敢言病乎卽令下送終不可强則更爲來稟之意嚴飭而草記則還給也此外亦有在鄕者云耶肇源曰慶州府尹柳焵今方在鄕云矣上曰旣令廟堂各別飭勵則又何如是乎無論上京與在鄕一竝催促之意更爲嚴飭也命退承史以次退出
정조 22년
行都承旨李泰永坐直左承旨李勉兢坐右承旨李肇源坐左副承旨李海愚坐直右副承旨尹光顔坐同副承旨姜忱坐注書洪奭周仕直尹命烈未肅拜假注書呂東植仕事變假注書李弘源仕
정조 22년
傳于李海愚曰諸承旨持公事入侍
정조 22년
承旨前望單子入之李泰永李海愚落點
정조 22년
吏曹口傳政事別兼春秋單金履永
정조 22년
李泰永啓曰卽者校理朴崙壽以其親病陳疏出去原疏纔已捧入矣所當直捧禁推傳旨而此與無端徑出有異推考警責何如傳曰允
정조 22년
姜忱啓曰行大司憲宋煥箕在外執義柳畊掌令李益恢鄭㝡成持平閔致載尹涵牌招啓辭未下監察茶時之意敢啓傳曰知道
정조 22년
以京畿監司李在學啓本楊州牧殺獄罪人宋泰根冒增父年本罪之外有關倫理嚴刑後渭原郡減死定配事判付內啓下刑曹爲旀敢生死中求生之計爲此冒稱八十之擧者所爲痛惡更令配所官待其到配加刑一次報于卿營事分付爲良如敎
정조 22년
以江華留守申光履狀啓今下營造尺較準於戊戌頒下之尺則乃增一分以何尺爲準更俟指揮事判付內啓下備邊司爲旀新頒鍮尺比初頒製樣剩爲一分云該曹何不致察有此稍左是隱喩先自沁都使之一依前下尺度遵行新頒者卽爲上送事分付爲旀沁都外祗受狀啓循例爲之之道臣守臣推考竝依沁都例擧行不必更自度支造送令各其道守臣就前下尺度釐正分給於管下邑鎭未頒處未及祗受諸道亦依此例擧行事卽爲行會俾無眩於擧行之弊爲良如敎
정조 22년
以許霔囚單子傳于姜忱曰暑濕如此滯囚爲念時囚今日捧供待判下仍爲議處照律嚴囚外行査之類保放
정조 22년
李肇源以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 22년
李肇源以備邊司言啓曰近來受由上京守令或有不爲關由吏曹潛自去來之弊故自本司査問於各其邸吏則草溪郡守兪彦錥海州判官鄭述仁長連縣監李洛秀皆無公文而今月內去來丹城縣監尹可基亦無公文而自吏曹催促下送云給由之法元無無公文而許其往還之例而只緣道臣曲循顔私付給公文於該守令故守令恐被吏曹之促還不付吏曹而潛來潛去該守令固不足道道臣之違越法例極爲寒心先從已現發處當該道臣姑先從重推考此後如有犯科者該守令拿問處之該道臣嚴加論勘何如傳曰允
정조 22년
禁府啓目石城前縣監許霔原情云云傳旨內辭緣泛稱遲晩刑推得情何如判付啓除刑推議處爲良如敎
정조 22년
禁府照目向前許霔亦還穀事何等嚴重而旣未能趁早甘捧以致居末則不可以封倉前貶罷有所容貸以此照律罪杖一百收贖告身盡行追奪私罪奉敎依允爲旀功減一等爲良如敎
정조 22년
刑曹啓目向前白景旜亦所犯罪狀旣已箇箇遲晩所當考律重勘是白乎矣旣有嚴杖以聞之命上裁何如判付啓考律勘放爲良如敎
정조 22년
行護軍李太亨疏曰伏以臣於昨日見差太廟朔享獻官而第臣老母年迫九耋忽自五六日前重患毒痁神息昏涔氣度奄奄實有朝夕難保之形臣方焦遑煎迫左右扶將實無暫時離捨之勢玆不得不冒昧陳懇仰瀆崇嚴伏乞聖明俯垂鑑諒將臣享官之任卽賜變通俾得專意救護仍治臣瀆擾之罪以肅朝綱不勝幸甚臣無任云云答曰省疏具悉疏辭許令該曹付標
정조 22년
校理朴崙壽疏曰伏以臣於直中卽接家信則臣之老父素患伏暑之證近因日候之蒸熱如期復發添以外氣寒熱交劇食飮全却氣息綿綴促臣歸視臣自聞此報衷情煎熬按住不得玆敢忙陳短章徑出禁扃伏乞聖慈俯垂矜諒亟遞臣職俾便救護仍治臣擅離之罪以肅朝綱不勝幸甚臣無任云云省疏具悉爾其勿辭救護
정조 22년
戊午五月二十八日辰時上御誠正閣諸承旨持公事入侍時左承旨李勉兢右承旨李肇源右副承旨尹光顔同副承旨姜忱記事官洪奭周假注書呂東植記事官金景煥記注官金良倜檢校待敎李存秀以次陞殿未及進伏之際上曰俄以右承旨入侍事先有下敎則與持公事同入何也此必是司謁之誤傳而然也勉兢曰今日右承旨入侍之命與諸承旨持公事入侍之命自有先後而司謁同時竝傳若非中間遲滯必是占便兼進事未前有萬萬駭然當該司謁令攸司從重科治何如上曰爲先嚴杖究問入侍錯傳之罪以聞可也出擧條上曰司謁輩擧行近甚慢忽一日之無事過了爲渠輩萬幸則焉敢不知畏謹若是錯誤乎且況此輩素是無識常漢如許所爲殆有甚於中官將不知至於何境矣仍敎曰近於詣閤之後史官座目單子每致遲滯何也史官名字則預爲書置而詣閤之後塡入某位承旨例也近亦依此爲之乎問於注書也勉兢曰近果如是擧行矣光顔讀奏忠淸監司韓用和啓本遺棄兒題給物種開坐事忱讀奏忠淸監司韓用和啓本罪人等拷訊次數開坐事分書判付訖命奏公事房先退命書獻官李太亨疏批訖命書傳敎曰別兼春秋金履永敍用口傳還付牌招入直又命書傳敎曰不爲仕進承旨許遞與未差之代前望單子入之待下批牌招察任上曰曉雨頗洽然仕進之時想必冒雨矣勉兢曰雨勢甚緊果爲冒雨入來矣上曰昨見靑松府使則頗爲衰白年今幾何云耶勉兢曰六十五歲云矣上曰再昨湯劑方文旣無勿爲頒布之敎則何不出朝報耶卽爲頒布可也命退諸臣以次退出
정조 22년
戊午五月二十八日酉時上御重熙堂都承旨入侍時行都承旨李泰永記事官洪奭周金景煥金履永以次進伏訖上曰近聞嶺邑之報乎泰永曰頃聞其與湖中無異矣未知近來雨澤之如何矣上曰湖中所聞則如何泰永曰內浦之沔川韓山等處聞爲尤甚矣上曰內浦猶勝於外浦而營下近處最甚云矣畿邑則足可蘇枯云耶泰永曰漢南稍旱而西路近處則善成昨今之雨連又周洽今年年事大抵可謂穴農矣上曰今番之雨終未一直注下矣此後雨暘如得均適則秋事亦有可望而湖中之未移處人力亦必不足木麥代播不可不留意矣泰永曰嶺南則素少木麥之儲矣上曰何其不預爲儲蓄之計也廟堂欲以稷穀參用云而稷是早播晩熟之穀豈可用於代播耶泰永曰根耕則如豆太皆可爲之矣上曰田穀則似勝矣泰永曰果皆善成矣上曰嶺伯以明日辭朝乎泰永曰然矣上曰嶺伯之爲密陽時曾經管下果知其治績乎泰永曰周旋未久雖未詳知而素稱熟手必能善爲矣上曰李汝節亦經管下乎泰永曰然矣上曰毁譽相半人果何如泰永曰專尙威猛率多病敗臣嘗承命按覈以其笞杖之過重嚴問其執杖之邏卒則渠輩解衣示體杖痕狼藉皆以歇杖被刑之故也是以爲邏卒者不得不盡力猛杖蓋其殘酷有如是矣若其得譽之端不過以城堞公廨之修改侈觀別無優於人之治續矣上曰多有爲之稱寃者果何爲而然也泰永曰做事則或有周通處故只觀外面者或爲稱寃矣上曰移秧終不可禁乎泰永曰民情所便果不可禁而翻畓之易致旱災甚於移秧且翻畓自是禁法矣上曰堤堰之利果有大旱不竭之效而東俗素懶不能修擧湖南之碧骨堤有名於中華不唯水利亦一關防而今則廢棄已久便成陵地若能疏鑿此堤則湖南一境可以不憂旱矣泰永曰外邑堤堰到處廢棄無一貯水之地此甚可悶旣是利民之政則雖役民疏鑿恐無妨矣上曰昨年審理卿爲刑官乎泰永曰然矣上曰今番疏決果何如泰永曰有一分可疑之端者皆得傅生矣上曰間或有不當生而生者乎泰永曰關東一囚以訊推之違式而傅之生科此或近於倖逭矣上曰有一二獄案之未能從該曹原情之論者似有反於曰殺曰宥之意故尙今如噎在中矣大抵疏決審理之擧人或認以專主傅生而殊不知漢法至寬殺人者猶死當死而生則被殺者齎寃當生而死則死者飮恨其爲干和則一也此等處最所審愼而今番尤多費慮然亦安保其一一合當也命書榻敎曰河陽縣監之代令該曹口傳擇差待下批待開門給馬下送仍命退承史以次退出
정조 22년
行都承旨李泰永坐左承旨李勉兢坐右承旨李肇源坐直左副承旨李海愚坐右副承旨尹光顔坐同副承旨姜忱坐直注書洪奭周仕尹命烈未肅拜假注書呂東植仕直事變假注書李弘源仕
정조 22년
李泰永啓曰玉堂備員間視事頉稟之意敢啓傳曰知道
정조 22년
以備邊司坐起進不進單子傳于李肇源曰次對仍爲來會
정조 22년
傳于尹光顔曰慶尙監司入侍
정조 22년
備忘記慶尙監司李義綱下直長弓一張長箭一部賜給
정조 22년
姜忱啓曰行大司憲宋煥箕在外執義柳畊掌令鄭㝡成持平尹涵牌招啓辭未下掌令李益恢持平閔致載傳旨未下監察茶時之意敢啓傳曰知道
정조 22년
吏曹口傳政事以成鎭殷爲慶源府使鄭冕綏爲河陽縣監
정조 22년
戊午五月二十九日巳時上御重熙堂左副承旨入侍時左副承旨李海愚記事官洪奭周承膺祚金履永一提學鄭民始以次進伏訖上曰注書出去次對擧條斯速書入賤臣承命出上曰今番之雨雖爲可幸而湖西未移之處則人力必多不足矣民始曰見今釀雨連霔可期矣仍命退諸臣以次退出
정조 22년
行都承旨李泰永坐左承旨李勉兢坐右承旨李肇源坐左副承旨李海愚坐直右副承旨尹光顔坐直同副承旨姜忱偕來進去注書洪奭周仕尹命烈未肅拜假注書呂東植仕直事變假注書李弘源仕
정조 22년
李肇源啓曰來初五日朝參日次矣敢啓傳曰停
정조 22년
傳于李海愚曰吏兵房承旨持歲抄入侍
정조 22년
傳于李泰永曰禮房承旨持慈宮誕辰陳賀節目入侍
정조 22년
禮曹今六月十八日惠慶宮誕辰陳賀應行節目參考前例磨鍊擧行何如判付啓逢此慶忭之月蓋騰難老之頌而慈心不欲張大順志之道當爲仰承口口段置賀儀安徐以進表裏磨鍊爲良如敎
정조 22년
李泰永啓曰左議政蔡濟恭疏批遣承旨傳諭事命下矣何承旨進去乎敢稟傳曰右副承旨進去
정조 22년
尹光顔書啓臣敬奉聖批馳往傳諭于南部好賢坊二間屛門契議政府左議政蔡濟恭所住處則以爲臣朝上血願之疏瞻天顒祝神不自定千萬夢想之外銀臺近臣儼臨陋巷手傳聖批十行至到之敎字字恩言奉讀未半有淚徹泉第臣骨髓轖結之願未蒙天地父母惻然俯念莫非臣忱誠淺薄之致自顧慙恨更何言哉臣之乞骸非出於遠謝京闕走入山林之意三事重務望斷擔夯雖於將死之日一番休退則或可以少贖從前尸素之罪所以以休致爲乞者也若蒙先解相職則乞骸之差遲差速臣不必較量於其間此實臣之中情實際殿下於此豈忍使床簀未冷之尸抱恨而歸也隨承宣簉朝之敎別是異恩豈不欲蹶然承命少紓近日戀結之忱兼暴滿腔悲苦之情而不特俄纔告退旋卽進身於義有所未安屢日暑泄之餘氣息奄奄萬無束帶之望尤不任伏地涕泣之至云矣敢啓答曰知道承宣宣諭之後意謂造朝雖不造朝亦以爲亟撤所請附奏云矣及見附啓是豈知於卿者哉卿之至今黽勉在中書之堂卿豈樂爲誠以已決之立知不忍恝然已定之出處莫欲撓奪也前何如彼堅守今何若是輕改倘對卿面予有一言可折者且聞所愼似不至至難强更遣承旨傳諭須勿辭巽卽爲偕入事傳諭爾其期於與之入來
정조 22년
李泰永啓曰左議政蔡濟恭傳諭承旨書啓批答更遣承旨傳諭事命下矣何承旨進去乎敢稟傳曰同副承旨進去
정조 22년
以大司諫宋民載司諫鄭景祚正言尹寅基掌令李益恢持平閔致載牌不進罷職傳旨傳于姜忱曰只推
정조 22년
以慶尙假都事金仁柱狀啓禁衛上番軍點閱以虞候替行事令廟堂稟旨分付事傳于李肇源曰依狀請施行事卽爲分付
정조 22년
以前留守黃昇源歲抄單子傳于李海愚曰飭已施蕩滌敍用
정조 22년
以大祝洪樂游歲抄單子傳于李海愚曰公罪也給牒
정조 22년
以前府使申大尹歲抄單子傳于李海愚曰本事終有可恕兵使亦旣敍用此人給牒敍用